1. ปัจจัยความเสี่ยง

1.1 ปัจจัยความเสี่ยงจากการพึ่งพิงกับกลุ่มลูกค้าหลักจำนวนน้อยราย

ความเสี่ยง :

การผลิตสายไฟฟ้าและสายเคเบิ้ลเป็นกระบวนการผลิตที่ต้องผลิตครั้งละมากๆ ซึ่งที่ผ่านมาลูกค้า
ดังกล่าวมีจำนวนน้อยราย เนื่องจากส่วนใหญ่แล้วโครงการต่างๆ ที่เกี่ยวข้องกับอุตสาหกรรมพลังงาน
และการสื่อสารโทรคมนาคมมักจะอยู่ภายใต้การดำเนินงานของหน่วยงานภาครัฐวิสาหกิจ
แม้ในปัจจุบันหน่วยงานต่างๆ ได้แปรรูปเป็นหน่วยงานภาคเอกชนแล้วก็ตาม
แต่ยังต้องจัดให้มีการประกวดราคา และสอบราคาโดยตรงกับหน่วยงานนั้นเป็นคราวๆ ไป
ซึ่งบางหน่วยงานอาจนำระบบอินเตอร์เนทมาใช้แล้ว จึงเป็นไปได้ยากที่บริษัทฯ
จะสามารถทำสัญญาการค้าระยะยาวกับลูกค้าเหล่านี้ได้ หน่วยงานรัฐวิสาหกิจดังกล่าวได้แก่ กฟผ
กฟน กฟภ และ ทศท ซึ่งในปี 2546 ที่ผ่านมา ยอดขายให้หน่วยงานต่างๆ
ดังกล่าวคิดเป็นสัดส่วนประมาณร้อยละ 79.70 ของยอดขายของบริษัทฯ
รวมทั้งปีถัดไปรายได้จากภาครัฐวิสาหกิจก็น่าจะอยู่ในอัตราเดียวกัน ดังนั้น หากบริษัทฯ
ต้องสูญเสียลูกค้าสำคัญ รายใดรายหนึ่งไปจะมีผลต่อรายได้ของบริษัทฯ

แนวทางในการแก้ไขหรือป้องกัน :

บริษัทฯ ได้ให้ความสำคัญและติดตามความคืบหน้าของโครงการต่างๆ
โดยเฉพาะโครงการของรัฐบาล ที่อาจมีความต้องการใช้ผลิตภัณฑ์ของบริษัทฯ
มีการรักษาสัมพันธภาพที่ดีกับลูกค้าหน่วยงานรัฐวิสาหกิจ ลูกค้าเอกชน
ผู้รับเหมาและประกวดงานกับหน่วยงานดังกล่าวอยู่เสมอ นอกจากนี้บริษัทฯ
ได้มีการจัดทีมงานด้านการตลาดโดยเน้นที่ลูกค้ากลุ่มนี้

  1.2
  ปัจจัยความเสี่ยงจากผลกระทบจากการเปิดเสรีทางการค้าในภูมิภาคเอเซียตะวันออกเฉียงใต้
  (AFTA) และการ แข่งขันจากผู้ประกอบการรายใหม่

  ความเสี่ยง :

ประเทศไทยเป็นหนึ่งในประเทศสมาชิกในกลุ่มประเทศอาเซียน
ซึ่งได้ลงนามในข้อตกลงว่าด้วยการใช้
อัตราภาษีศุลกากรพิเศษที่เท่าเทียมกันภายใต้เขตการค้าเสรีอาเซียน (Common Effective
Preferential Tariff หรือ CEPT) ซึ่งเป็นกลไกหลักของนโยบายการค้าของ AFTA ซึ่ง CEPT
ครอบคลุมถึงการค้าเสรีในภาคอุตสาหกรรมการผลิต และภาคการเกษตรภายใต้ ข้อบังคับของ AFTA
นโยบายลดอัตราภาษีศุลกากรนำเข้าและส่งออกจะนำมาบังคับใช้ กับ
สินค้าของภาคอุตสาหกรรมการผลิต และภาคการเกษตร
ระหว่างประเทศสมาชิกในกลุ่มอาเซียนด้วยกันเอง
โดยในระยะเริ่มแรกสินค้าที่ปัจจุบันเสียภาษีในอัตรามากกว่าร้อยละ 20
จะลดลงมาให้อยู่ในอัตราสูงสุดที่ร้อยละ 20
และในปัจจุบันได้มีการลดอัตราภาษีนำเข้าให้อยู่ระหว่างร้อยละ 0 ถึง 5
โดยอัตราภาษีสำหรับสายไฟฟ้า เหลือร้อยละ 5 และอัตราภาษีสำหรับผลิตภัณฑ์ใยแก้วนำแสง
(fiber optics) เหลือร้อยละ 0
ด้วยเหตุนี้จึงอาจเป็นสิ่งจูงใจให้ผู้ประกอบการจากต่างประเทศบางรายส่งออกผลิตภัณฑ์เข้ามาแข่งขันกับผู้ประกอบการในประเทศไทยได้
อย่างไรก็ดีวัตถุดิบที่บริษัทฯ
ใช้ในการผลิตส่วนใหญ่ยังคงต้องนำเข้าจากประเทศที่มิได้อยู่ในกลุ่มอาเซียน

แนวทางในการแก้ไขหรือป้องกัน :

บริษัทผู้ผลิตสายไฟฟ้าและสายเคเบิ้ลในกลุ่มประเทศสมาชิกอาเซียนรวมทั้งจีน
และเวียดนามที่ได้เข้าเป็นสมาชิกองค์การการค้าโลก (WTO)
ก็ยังคงประสบอุปสรรคในการนำเข้าสินค้าประเภทนี้อยู่บ้าง
เนื่องจากสินค้าประเภทนี้เป็นสินค้าที่จะต้องนำเข้าในปริมาณและน้ำหนักที่มากซึ่งทำให้มีค่าระวางการขนส่งที่สูงตามไปด้วย
ด้วยเหตุนี้ผู้ผลิตภายในประเทศยังคงมีข้อได้เปรียบอยู่ แต่อย่างไรก็ดีบริษัทฯ
มีการติดตามความเคลื่อนไหวของสถานการณ์
และผลกระทบที่อาจจะเกิดจากมาตรการลดภาษีนำเข้าอย่างใกล้ชิด นอกจากนี้ บริษัทฯ
ยังทำการศึกษาตลาดภายในของประเทศในกลุ่มอาเซียนที่อาจมีโอกาสส่งออกสินค้า ภายใต้ข้อตกลง
CEPT เพื่อให้ทราบถึงรายละเอียดและปัจจัยต่างๆ ของประเทศนั้นๆ
ซึ่งในอนาคตอาจจะเป็นคู่แข่งรายใหม่

  1.3 ปัจจัยความเสี่ยงจากความผันผวนของต้นทุนวัตถุดิบในการผลิต

ความเสี่ยง :

วัตถุดิบที่บริษัทฯ ใช้ส่วนใหญ่ ซึ่งได้แก่ ทองแดง อลูมิเนียม โพลีไวนิลคลอไรด์, โพลีเอธิลีน
และใยแก้วนำแสง ล้วนแต่เป็นสินค้าทางการเกษตรและเหมืองแร่ (Commodity Products)
ที่ราคาตลาดขึ้นอยู่กับอุปสงค์ และอุปทานของตลาดโลก
และเมื่อราคาวัตถุดิบต้องขึ้นอยู่กับตลาดต่างประเทศการซื้อขายจึงต้องอยู่ในรูปของสกุลเงินเหรียญสหรัฐ
ในขณะที่การขาย สินค้าจะขายเป็นสกุลเงินบาท ดังนั้นบริษัทฯ
จึงมีความเสี่ยงอันเนื่องมาจากความผันผวนของอัตราแลกเปลี่ยนเงินตราอยู่เสมอ
ซึ่งระดับของความเสี่ยงนี้ขึ้นอยู่กับมูลค่าซื้อขายในแต่ละสัญญา
นอกจากนี้ราคาน้ำมันที่สูงขึ้นได้ส่งผลกระทบโดยตรงกับราคาของวัตถุดิบหลัก
เนื่องจากน้ำมันเป็นส่วนหนึ่งของการผลิตโพลีเอธิลีน และโพลีไวนิลคลอไรด์
อีกทั้งราคาทองแดงได้ปรับสูงขึ้น และอาจขาดแคลนได้

แนวทางในการแก้ไขหรือป้องกัน :

เพื่อเป็นการบรรเทาความเสี่ยงจากอัตราแลกเปลี่ยนเงินตรา
อันเกิดจากการสั่งซื้อวัตถุดิบจากต่างประเทศ และการขาดแคลนวัตถุดิบ บริษัทฯ
ใช้นโยบายใหม่ในการจัดหาวัตถุดิบ โดยหากลูกค้ายินยอม ลูกค้าของบริษัทฯ
จะเป็นผู้สั่งซื้อวัตถุดิบที่ต้องใช้ ในการผลิตสินค้าในจำนวนเท่ากับความยาวของสายไฟฟ้าที่ต้องการ
และทำสัญญาจ้างให้บริษัทฯ เป็นผู้ผลิตสายไฟฟ้าสำเร็จรูปให้
ทำให้ภาวะความผันผวนและผลกระทบจากอัตราแลกเปลี่ยนเงินตราต่อบริษัทฯ ลดน้อยลง ซึ่งบริษัทฯ
ได้ใช้นโยบายดังกล่าวกับลูกค้าที่เป็น หน่วยงานรัฐวิสาหกิจโดยส่วนใหญ่
ในบางครั้งบริษัทจะจัดซื้อวัตถุดิบโดยทำสัญญาซื้อล่วงหน้า (Forward Contract) พร้อมทั้งออก
L/C (Letter of Credit) เพื่อที่จะลดความเสี่ยงด้านนี้ให้น้อยลง นอกจากนี้บริษัทฯ
ลดความเสี่ยงด้านราคาโดยการซื้อวัตถุดิบสำรองไว้ในระดับหนึ่ง
โดยจำนวนวัตถุดิบจะสอดคล้องกับปริมาณงานคงค้าง

  1.4 ปัจจัยความเสี่ยงที่เกิดจากความผันผวนของอัตราแลกเปลี่ยนเงินตรา

ความเสี่ยง :

ณ วันที่ 31 ธันวาคม 2546 บริษัทฯ
และบริษัทย่อยมีหนี้สินที่เป็นเงินตราต่างประเทศที่ไม่ได้มีการป้องกันความเสี่ยงด้านอัตราแลกเปลี่ยนทั้งสิ้น
30.3 ล้านเหรียญสหรัฐ โดยได้ทำสัญญาป้องกันความเสี่ยงล่วงหน้าไว้เพียง 0.1 ล้านเหรียญสหรัฐ
ซึ่งอาจต้องขาดทุนจากอัตราแลกเปลี่ยนเงินตราในสถานการณ์ที่ค่าของ เงินบาทอ่อนค่าลง

แนวทางในการแก้ไขหรือป้องกัน :

ณ วันที่ 31 ธันวาคม 2546 บริษัทฯ และบริษัทย่อยได้ทำสัญญาซื้อขายเงินตราล่วงหน้า (Forward
Contract) มูลค่าประมาณ 0.1 ล้านเหรียญสหรัฐเพื่อป้องกันความเสี่ยงจากอัตราแลกเปลี่ยน
นอกจากนี้บริษัทฯและบริษัทย่อยมีนโยบายที่จะเพิ่มปริมาณของสินค้าส่งออกเพื่อให้บริษัทฯ
ได้มีรายได้เป็นสกุลเงินเหรียญสหรัฐซึ่งจะเป็นการลดความเสี่ยงจากความผันผวนของอัตราแลกเปลี่ยนเงินตราไปในตัว
(Natural hedge) โดยมีบริษัทย่อยแห่งหนึ่งมียอดขายสินค้าเป็นเงินตราต่างประเทศทั้งหมด
เนื่องจากส่งออกในอัตราร้อยละ 100 ของยอดขายทั้งหมด

1.5 ปัจจัยความเสี่ยงจากอำนาจควบคุมของผู้ถือหุ้นรายใหญ่

ความเสี่ยง :

ปัจจุบัน ผู้ถือหุ้น 4 รายใหญ่ของบริษัทฯ เป็นบริษัทในเครือของกลุ่มบริษัท PEWC
โดยถือหุ้นทั้งโดยตรง และ โดยอ้อมในบริษัทประมาณร้อยละ 57 และเมื่อรวมกับผู้ถือหุ้นรายย่อยอื่นๆ
ซึ่งเป็นตัวแทนจาก PEWC จะทำให้สามารถควบคุมมติที่ประชุมผู้ถือหุ้นได้
ดังนั้นการตัดสินใจในการบริหาร และการดำเนิน กิจการจะขึ้นอยู่กับกลุ่มผู้ถือหุ้นรายใหญ่ดังกล่าว
ผู้ถือหุ้นรายย่อยจึงมีความเสี่ยงจากการที่ไม่สามารถลงคะแนนเสียงเพื่อคัดค้านผู้ถือหุ้นรายใหญ่ได้

แนวทางในการแก้ไขหรือป้องกัน

บริษัทฯ
มีการแต่งตั้งคณะกรรมการตรวจสอบเพื่อตรวจสอบความถูกต้องของการดำเนินงานของคณะกรรมการรวมถึงกรณีที่มีรายการระหว่างกันกับกลุ่มผู้ถือหุ้นรายใหญ่จะต้องให้กรรมการตรวจสอบให้ความเห็นต่อรายการที่เกิดขึ้น
ทั้งนี้
การประชุมกรรมการบริษัทเพื่อรับรองมติดังกล่าวจะไม่ให้บุคคลที่อาจมีความขัดแย้งต่อรายการลงคะแนนเสียงได้

  1.6 ปัจจัยความเสี่ยงจากกรณีบริษัทฯ
  มีเงินให้กู้ยืมระยะยาวแก่กิจการที่เกี่ยวข้องกันเป็นจำนวนมาก

ความเสี่ยง :

งบการเงินของบริษัทฯ ณ วันที่ 31 ธันวาคม 2546 บริษัทฯ
มีเงินให้กู้ยืมระยะยาวแก่กิจการที่เกี่ยวข้องกันเท่ากับ 626.99 ล้านบาท
โดยมีจุดประสงค์เพื่อเป็นการช่วยเหลือทางการเงิน เงินให้กู้ยืม
และเงินทดรองจ่ายแก่บริษัทย่อยและบริษัทร่วม ซึ่งมีการสะสมเป็นจำนวนมาก

 แนวทางในการแก้ไขหรือป้องกัน

บริษัทฯ ได้พยายามจัดการให้บริษัทย่อยและบริษัทร่วมเหล่านั้นสามารถดำเนินงานได้ด้วยบริษัทเอง
ซึ่งทำให้การพึ่งพิงกับบริษัทฯ ลดน้อยลง บริษัทฯ จะติดตามให้มีการชำระหนี้อย่างสม่ำเสมอ
และที่ผ่านมาบริษัทย่อย ได้พยายามชำระคืน เงินทดรองจ่ายเป็นระยะๆ
จะเห็นได้ว่ายอดเงินให้กู้ยืมดังกล่าวมียอดลดลงจากปีก่อนอย่างมาก
และคาดว่าบริษัทย่อยและบริษัทร่วมดังกล่าวจะสามารถทำกำไรได้ดีขึ้นในปี 2547